CELEX: 32018D1782
Language: hr
Date: 2018-11-15 00:00:00
Title: Provedbena odluka Komisije (EU) 2018/1782 оd 15. studenoga 2018. kojom se dopušta revizija ciljeva u ključnom području performansi povezanom s troškovnom učinkovitošću u 2018. i 2019. za usluge u zračnoj plovidbi za Rumunjsku i Portugal u skladu s člankom 17. stavkom 1. Uredbe (EU) br. 390/2013 (priopćeno pod brojem dokumenta C(2018) 7486) (Tekst značajan za EGP.)

19.11.2018   
               
               
                  HR
               
               
                  Službeni list Europske unije
               
               
                  L 292/4
               
            
         PROVEDBENA ODLUKA KOMISIJE (EU) 2018/1782
         оd 15. studenoga 2018.
         kojom se dopušta revizija ciljeva u ključnom području performansi povezanom s troškovnom učinkovitošću u 2018. i 2019. za usluge u zračnoj plovidbi za Rumunjsku i Portugal u skladu s člankom 17. stavkom 1. Uredbe (EU) br. 390/2013
         
            
               (priopćeno pod brojem dokumenta C(2018) 7486)
            
         
         (Vjerodostojni su samo tekstovi na rumunjskom i portugalskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Provedbenu uredbu Komisije (EU) br. 390/2013 od 3. svibnja 2013. o utvrđivanju plana performansi za usluge u zračnoj plovidbi i mrežne funkcije (1), a posebno njezin članak 17. stavak 1.,
         budući da:
         
                     (1)
                  
                  
                     U skladu s Uredbom (EZ) br. 549/2004 Europskog parlamenta i Vijeća (2) države članice trebaju donijeti planove na nacionalnoj razini ili na razini funkcionalnog bloka zračnog prostora (FAB), uključujući obvezujuće nacionalne ciljeve ili ciljeve na razini FAB-ova, čime se osigurava usklađenost s ciljevima performansi na razini Unije.
                  
               
                     (2)
                  
                  
                     Komisija je donijela Provedbenu odluku (EU) 2015/348 (3), kojom se utvrđuje, među ostalim, da su lokalni ciljevi u ključnom području performansi povezanom s troškovnom učinkovitošću za Rumunjsku i Portugal uključeni u plan performansi za DANUBE FAB odnosno za SOUTH WEST FAB u skladu s ciljevima performansi na razini Unije za drugo referentno razdoblje (2015.–2019.).
                  
               
                     (3)
                  
                  
                     Rumunjska i Portugal zatražili su 2017. u skladu s člankom 17. stavkom 1. Provedbene uredbe (EU) br. 390/2013, a u vezi s njezinim člankom 19. stavkom 2., dopuštenje Komisije za revidiranje svojih lokalnih ciljeva troškovne učinkovitosti za rutne i terminalske usluge za 2018. i 2019.
                  
               
                     (4)
                  
                  
                     Dokumentaciju koju su dostavile Rumunjska i Portugal ocijenilo je tijelo za reviziju performansi, koje Komisiji pomaže u provedbi plana performansi u skladu s člankom 3. Provedbene uredbe (EU) br. 390/2013. Izvješće o procjeni za Rumunjsku dostavljeno je Komisiji 13. travnja 2018. i zatim je ažurirano 31. kolovoza 2018. Izvješće za Portugal dostavljeno je Komisiji 2. kolovoza 2018.
                  
               
                     (5)
                  
                  
                     Rumunjska i Portugal objasnili su da su promjene prometnih tokova uzrokovane geopolitičkom krizom i povoljniji gospodarski razvoj, koje nije bilo moguće predvidjeti u vrijeme donošenja planova performansi, utjecali na njihove usluge. Nadalje, Rumunjska i Portugal predočili su dokaze, dobivene na temelju izvješća o praćenju performansi i dodatnih dokumenata, iz kojih je prema njihovu mišljenju vidljivo da početne pretpostavke i obrazloženja za utvrđivanje početnih ciljeva više ne vrijede.
                  
               
                     (6)
                  
                  
                     Kad je riječ o Rumunjskoj, granične vrijednosti za uzbunjivanje utvrđene za razlike između planiranog i stvarnog prometa u Rumunjskoj, utvrđene u planu performansi za DANUBE FAB, dostignute su za rutni promet 2015. i 2017., a za terminalski promet dostignute su 2016. i 2017. Stvarni rutni promet 2015. bio je 13,9 % veći od planiranoga, a u 2017. bio je 12,7 % veći od planiranoga. Stvarni terminalski promet u 2016. bio je 17,5 % veći od planiranoga, a u 2017. bio je 23,3 % veći od planiranoga. Budući da planiranje letova nije bilo raspoloživo u velikim segmentima istočnog dijela ukrajinskog zračnog prostora i Crnog mora, došlo je do znatnih promjena prometnih tokova. Premda je do krize došlo 2014., ona je trajala dulje i imala opsežnije posljedice za promet u rumunjskom zračnom prostoru od prvotno predviđenih. Na prometne tokove u rumunjskom zračnom prostoru utjecalo je i smanjenje potražnje za prometom između Ruske Federacije i Turske te uzajamna zabrana preleta zrakoplova registriranih u Ukrajini odnosno Ruskoj Federaciji. Na znatno povećanje terminalskog prometa u Rumunjskoj utjecao je i gospodarski razvoj bolji od predviđenog. Primjerice, u zračnoj luci u Bukureštu broj operacija triju najvećih niskotarifnih operatora povećao se za 216 % u razdoblju od 2014. do 2017. Komisija stoga smatra da su granične vrijednosti za uzbunjivanje dostignute zbog okolnosti koje nisu bile predvidljive u vrijeme donošenja plana performansi, a koje su nesavladive i izvan kontrole Rumunjske, te da su ispunjeni uvjeti iz članka 17. stavka 1. točke (b) i članka 19. stavka 2. Provedbene uredbe (EU) br. 390/2013.
                  
               
                     (7)
                  
                  
                     Kad je riječ o Portugalu, granične vrijednosti za uzbunjivanje utvrđene za razlike između planiranog i stvarnog prometa u Portugalu, utvrđene u planu performansi za SOUTH WEST FAB, dostignute su za rutni i terminalski promet 2016. i 2017. Stvarni rutni promet 2016. bio je 13 % veći od planiranoga, a u 2017. bio je 21 % veći od planiranoga. Stvarni terminalski promet u 2016. bio je 16,2 % veći od planiranoga, a u 2017. bio je 28,9 % veći od planiranoga. Politička nestabilnost u sjevernoj Africi dovela je do premještanja turističkog prometa na druga odredišta, uključujući Portugal i Kanarske otoke, zbog čega se povećao rutni promet u portugalskom zračnom prostoru. Istodobno je došlo do znatnih povećanja u terminalskom prometu zbog neočekivanog porasta operacija niskotarifnih i čarter prijevoznika, koji je u razdoblju od 2014. do 2017. imao dvoznamenkaste stope rasta. Komisija stoga smatra da su granične vrijednosti za uzbunjivanje dostignute zbog okolnosti koje nisu bile predvidljive u vrijeme donošenja plana performansi, a koje su nesavladive i izvan kontrole Portugala, te da su ispunjeni uvjeti iz članka 17. stavka 1. točke (b) i članka 19. stavka 2. Provedbene uredbe (EU) br. 390/2013.
                  
               
                     (8)
                  
                  
                     Nadalje, pretpostavke Rumunjske u pogledu troškova, osobito troškova povezanih s osobljem, koje su utvrđene u planu performansi za DANUBE FAB, više ne vrijede zbog povećanja prometa i povećanja složenosti prometa uzrokovanog većom koncentracijom prometnih tokova. Konkretno, u proljeće 2016. smatralo se nužnim izmijeniti strukturu zračnog prostora između Rumunjske, Bugarske i Turske zbog pomicanja prometnih tokova, što je pak dovelo do veće složenosti prometa u sjevernom dijelu rumunjskog zračnog prostora. Komisija stoga smatra da početni podaci, pretpostavke i razlozi u pogledu troškova na temelju kojih su određeni početni ciljevi u ključnom području performansi povezanom s troškovnom učinkovitošću više ne vrijede te da su ispunjeni uvjeti iz članka 17. stavka 1. točke (a) Provedbene uredbe (EU) br. 390/2013.
                  
               
                     (9)
                  
                  
                     Nadalje, pretpostavke Portugala u pogledu troškova, osobito troškova povezanih s osobljem, koje su utvrđene u planu performansi za SOUTH WEST FAB, više ne vrijede zbog povećanja prometa. Konkretno, mjere dogovorene za plan kapaciteta portugalskog pružatelja usluga u zračnoj plovidbi radi ublažavanja utjecaja povećanja prometa zahtijevaju puno dodatnog osoblja. Komisija stoga smatra da početni podaci, pretpostavke i razlozi u pogledu troškova na temelju kojih su određeni početni ciljevi u ključnom području performansi povezanom s troškovnom učinkovitošću više ne vrijede te da su ispunjeni uvjeti iz članka 17. stavka 1. točke (a) Provedbene uredbe (EU) br. 390/2013.
                  
               
                     (10)
                  
                  
                     Na temelju ocjene primljene dokumentacije Komisija smatra da su Rumunjska i Portugal predočili dovoljno dokaza kojima se opravdava zahtjev za reviziju njihovih lokalnih ciljeva u pogledu troškovne učinkovitosti za 2018. i 2019.
                  
               
                     (11)
                  
                  
                     Rumunjskoj i Portugalu stoga se dopušta revidiranje njihovih lokalnih ciljeva u ključnom području performansi povezanom s troškovnom učinkovitošću za rutne i terminalske usluge u zračnoj plovidbi za 2018. i 2019. u mjeri u kojoj je to potrebno s obzirom na okolnosti koje su uzrokovale dostizanje granične vrijednosti za uzbunjivanje i s obzirom na dokaze iz kojih je vidljivo da početni podaci, pretpostavke i razlozi na temelju kojih su određeni početni ciljevi više ne vrijede.
                  
               
                     (12)
                  
                  
                     U skladu s Provedbenom uredbom (EU) br. 390/2013, nakon što Komisija dopusti reviziju relevantnih ciljeva, Rumunjska i Portugal mogu revidirati te ciljeve i dostaviti izmijenjene planove performansi na temelju revidiranih ciljeva kako bi Komisija ocijenila njihovu usklađenost s ciljevima na razini Unije za drugo referentno razdoblje.
                  
               
                     (13)
                  
                  
                     Mjere predviđene ovom Odlukom u skladu su s mišljenjem Odbora za jedinstveno nebo,
                  
               DONIJELA JE OVU ODLUKU:
         
            Članak 1.
            Rumunjska i Portugal smiju revidirati svoje lokalne ciljeve u ključnom području performansi povezanom s troškovnom učinkovitošću za rutne i terminalske usluge za 2018. i 2019. Ako to odluče učiniti, dužni su zasebno dostaviti izmijenjeni plan performansi za funkcionalni blok zračnog prostora DANUBE odnosno izmijenjeni plan performansi za funkcionalni blok zračnog prostora SOUTH WEST u kojima se utvrđuju revidirani lokalni ciljevi.
         
         
            Članak 2.
            Ova je Odluka upućena Rumunjskoj i Republici Portugalu.
         
         
            Sastavljeno u Bruxellesu 15. studenoga 2018.
            
               
                  Za Komisiju
               
               Violeta BULC
               
                  Članica Komisije
               
            
         
         
            (1)  SL L 128, 9.5.2013., str. 1.
         
         
            (2)  Uredba (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba) (SL L 96, 31.3.2004., str. 1.).
         
            (3)  Provedbena odluka Komisije (EU) 2015/348 оd 2. ožujka 2015. o usklađenosti određenih ciljeva uključenih u planove na nacionalnoj razini ili na razini funkcionalnog bloka zračnog prostora dostavljenih u skladu s Uredbom (EZ) br. 549/2004 Europskog parlamenta i Vijeća s ciljevima performansi na razini Unije za drugo referentno razdoblje (SL L 60, 4.3.2015., str. 55.).